Kuljetusalojen liitto AKT ja Merimiesunioni uhkaavat viittä satamaa lakolla, kertoo Helsingin Sanomat.

Lakko koskisi muun muassa Oulun sataman nosturinkuljettajia ja satamavalvojia.­

Lehden mukaan liitot painostavat lakolla satamayhtiöitä siihen, että muun muassa nosturinkuljettajille neuvoteltaisiin oma työehtosopimus.

Lakko alkaisi 29. tammikuuta ja koskisi aluksi Oulun, Raahen, Naantalin, Kokkolan ja Rauman satamien nosturinkuljettajia ja satamavalvojia. Lehden mukaan työtaistelu haittaisi merkittävästi ulkomaankauppaa.

Työnantajaliitto Avaintan toimitusjohtaja Vesa Laine vahvistaa tiedot ja sanoo lehdessä, että kiista koskee näissä satamissa 25–40:tä henkilöä.

Jos satamayhtiöt yrittävät korvata lakon alaista työtä toisilla työntekijöillä, liitot uhkaavat aloittaa välittömästi tukilakot. Lehden mukaan tiedossa ei ole, millaisia tukilakot olisivat.